Polisie, boere trek trokdiewe vas | Maroela Media
Dié vragmotor is van 'n plaas in Vredefort gesteel. (Foto: SAPD)
Samewerking tussen die polisie en boeregemeenskap in Vredefort in die Vrystaat het daartoe gelei dat twee mans vasgekeer is kort nadat hulle 'n vragmotor van 'n plaas in die omgewing gesteel het.
Die polisie het Vrydag gereageer op inligting dat drie gewapende mans 'n vragmotor van die plaas Tweelingkop in Vredefort wou steel. Luidens inligting sou die verdagtes deur 'n wit Toyota Corolla met 'n Lesotho-nommerplaat vergesel word.
"Teen omtrent 20:00 het die polisie inligting ontvang dat die verdagtes by 'n skuur op die plaas ingebreek en die 10 ton-Faw-vragmotor gesteel het. Die beweging van die vragmotor is dopgehou terwyl verdagtes daarmee van die plaas af weggery en by 'n vulstasie in Vredefort stilgehou het," het brig. Motantsi Makhele, woordvoerder van die polisie in die Vrystaat, Sondag in 'n verklaring gesê.
Lede van die polisie het die vragmotor voorgekeer en een verdagte, wat binne die voertuig was, in hegtenis geneem. "Met behulp van die boerderygemeenskap is die Toyota Corolla, wat die vragmotor vergesel het, tussen Vredefort en Kroonstad opgemerk. Die verdagtes het vir lede van die gemeenskap en polisie weggejaag, maar is uiteindelik vasgekeer en in hegtenis geneem," het Makhele gesê.
Geen vuurwapens is egter by die mans gevind nie. Daar is wel beslag gelê op toestelle wat gebruik word om by voertuie in te breek. Dit is nie seker of daar wel 'n derde verdagte is en, indien wel, wat van hom geword het nie.
"Twee verdagtes, tussen 34 en 44 jaar oud, sal aangekla word van sakeroof en die besit van 'n gesteelde voertuig. Die mans sal Dinsdag in die landdroshof in Vredefort verskyn."